اشرف غني: د القاعده د مشر وژنه ښايي طالبانو د ترهګرو ډلو سره اړيکې نه دي پرې کړي
 د افغانستان صدر اشرف غنی ویلي په غزني کې د القاعده د مهم مشر وژنه دا ثابتوي چې ترهګري اوس هم د افغانستان، سيمې او نړۍ دپاره ګواښ دی.
کراچۍ — اشرف غني د افغان ځواکونو په لاس په غزني کې د القاعده د مهم مشر ابومحسن المصري د وژنې عمليات ستايلي دي. افغان صدر ویلي، "د القاعده د مهمو غړو او نورو ترهګرو ډلو موجودګي ښايي چې طالبانو تراوسه پورې د دغو ډلو سره اړیکې نه دي پرې کړي، افغان اولس او نړۍ ته دروغ وايي". د ارګ نه په جاري شوي بيان کې ویل شوي، "طالبان باید عملا د افغانستان خلکو، دولت او نړیوالو ته دا ثابته کړي چې د القاعدې په ګډون له ټولو تروریستي شبکو او ګروپونو سره اړیکې پرې کوي، له جنګ او تاوتریخوالي لاس اخلي او د دایمي اوربند په منلو سره په هیواد کې د تلپاتې او باعزته سولې د تامین زمینه برابروي". ارګ ویلي افغانستان په سختۍ سره د ترهګرۍ غندنه کوي او ژمن دی چې دا هېواد به بيا د ترهګرو دپاره خوندي ځای ونه ګرځي، او د خپلو نړيوالو اتحاديانو سره په شريکه به د ترهګرۍ د نوغي ويستو پورې عمليات دوامداره ساتي. د افغانستان د ملي امنیت ادارې د خالي/ شنبې په ورځ ویلي په غزني ولایت کې یې د ځانګړو عملیاتو په مهال د هند د نیمې وچې دپاره دالقاعده ترهګرې شبکې دوهم مشر ابومحسن المصري وژلی دی. د ملي امنیت ادارې د ابومحسن المصري درې بیلابیل عکسونه خپاره کړي اؤ ویلي یې دي چې نوموړی د هند وچې لپاره د القاعده دوهم غټ مشر ؤ. د محسن المصري په اړند مخې ته د راغلو معلوماتو له مخې هغه د مصر وګړی ؤ او په حسمان عبدالروف نوم یې هم پېژندګلو لرله. امریکې د القاعده دا مهم مشر د ترهګرو شبکو په مرستې کولو او د امریکایي وګړو په وژنه تورن کړی ؤ. د ابو محسن المصري په عملیاتو کې د وژل کیدو دا اطلاع په داسې حال کې مخې ته راغلې چې سږکال د فرورۍ په میاشت کې د طالبانو او امریکا ترمنځ د سولې شوي تړون کې پرېکړه شوې چې طالبان به ځان د القاعده او نورو ترهګرو ډلو څخه جلا کوي.